ทหารไทยใจป้ำกู้บ้าน9เดือน0%
&#8220;ทหารไทย&#8221; ทุ่มดอกเบี้ยบ้านหลังแรก 0% ช่วง 9 เดือน ขายพ่วงผลิตภัณฑ์การเงิน
12 ส.ค. 2554

“ทหารไทย” ทุ่มดอกเบี้ยบ้านหลังแรก 0% ช่วง 9 เดือน ขายพ่วงผลิตภัณฑ์การเงิน
นางกาญจนา โรจวทัญญู ผู้ช่วยกรรมการผู้จัดการใหญ่ สายงานส่งเสริมการตลาดลูกค้าบุคคล ธนาคารทหารไทย เปิดเผยว่า ธนาคารได้ออกแคมเปญสินเชื่อบ้าน ทีเอ็มบี สำหรับลูกค้าที่ต้องการกู้ซื้อบ้านหลังแรกคิดอัตราดอกเบี้ยพิเศษช่วง 3 ปีแรก แบ่งเป็นช่วง 9 เดือนแรกดอกเบี้ย 0% จากนั้นเดือนที่ 10 ถึงสิ้นปีที่ 3 คิดดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลบ 2.25% และปีที่ 4 เป็นต้นไปคิดเอ็มแอลอาร์ ลบ 0.5% เท่ากับเฉลี่ยดอกเบี้ย 3 ปีแรกอยู่ที่ 3.94% จากเอ็มแอลอาร์ปัจจุบันอยู่ที่ 7.5%
อย่างไรก็ดี ลูกค้าจะต้องสมัครสินเชื่อบ้านพร้อมผลิตภัณฑ์อีก 3 ประเภท ได้แก่ ประกันชีวิตคุ้มครองสินเชื่อ (MRTA) สมัครใช้บริการหักบัญชีอัตโนมัติ ผ่านบัญชีออมทรัพย์ และสมัครใช้บัตรเดบิต 
นางกาญจนา กล่าวว่า ธนาคารจะไม่คิดค่าธรรมเนียมทุกประเภท รวมถึงค่าประเมินหลักทรัพย์ รวมทั้งลูกค้าจะได้รับประกันอัคคีภัยฟรี 1,000 บาท ต่อมูลค่าบ้าน 1 ล้านบาท ซึ่งส่วนใหญ่ลูกค้าจะกู้เงินประมาณ 3 ล้านบาท ซึ่งทำให้ประหยัดได้ประมาณ 3,000 บาท
นายมิฮาล ซูเรค ประธานเจ้าหน้าที่บริหาร กลุ่มลูกค้ารายย่อย ธนาคารทหารไทย กล่าวว่า ธนาคารอยากให้ลูกค้าที่ซื้อที่อยู่อาศัยได้ศึกษาอัตราดอกเบี้ยสินเชื่อบ้าน และข้อเสนอที่จะได้รับจากธนาคารต่างๆ ก่อน โดยเฉพาะการเปรียบเทียบอัตราดอกเบี้ยที่จะได้รับในช่วง 3 ปีแรก ไม่อยากให้ดูเฉพาะดอกเบี้ยในช่วง 1 ปีแรกเท่านั้น รวมทั้งดูว่ามีค่าธรรมเนียมการกู้อื่นๆ และค่าประเมินหลักทรัพย์ด้วยหรือไม่ ซึ่งจะช่วยประหยัดค่าใช้จ่าย
ทั้งนี้ จะพบว่าลูกค้ากว่า 79% จะเปรียบเทียบข้อเสนอของธนาคารไม่เกิน 3 แห่ง และจะยื่นขอกู้จริงไม่เกิน 2 ธนาคาร ลูกค้ากว่าครึ่งหนึ่งจะยื่นกู้เพียงธนาคารเดียว เพราะเชื่อว่ามีโอกาสได้รับอนุมัติสูง รวมถึงมีความเชื่อว่าข้อเสนอของธนาคารที่เข้าร่วมกับโครงการจะดีกว่า ทำให้ลูกค้าไม่ได้เปรียบเทียบผลประโยชน์ที่จะได้รับจากธนาคารอื่น ทั้งที่ระยะเวลาการกู้ซื้อบ้านจะเป็นระยะยาวประมาณ 30 ปี
อย่างไรก็ตาม ขณะนี้ธนาคารกสิกรไทยคิดอัตราดอกเบี้ยคงที่ 3 ปี ที่ 5.25% ขณะที่ธนาคารกรุงเทพคิดอัตราดอกเบี้ยสำหรับวงเงินกู้ 15 ล้านบาท ปีแรกดอกเบี้ย 2.9% จากนั้นปีที่ 23 ดอกเบี้ยเอ็มแอลอาร์ ลบ 0.25% เฉลี่ย 3 ปี จึงอยู่ที่ 5.55% จากเอ็มแอลอาร์ปัจจุบันอยู่ที่ 7.125%